Jurinová, Erika, podpredsedníčka NR SR (2014-12-12):
Ďakujem pekne. Pán predseda, vážené kolegyne, kolegovia, no je mi ľúto, že už tretíkrát v priebehu pár týždňov znova otvárame príležitosť na odvolávanie, tentokrát ministra dopravy Jána Počiatka. Tento odvolávací maratón je symptómom, že so spravovaním nášho štátu naozaj niečo nie je v poriadku. Po chybách v rezorte sociálnych vecí, práce a rodiny, predražených prístrojoch na rezorte zdravotníctva sa dnes opäť zaoberáme pre štát mimoriadne nevýhodným biznisom týkajúcim sa overovateľa platieb v rámci elektronického výberu mýta. Táto kauza je len ďalším svedectvom toho, že namiesto ľudí, ktorí by dobre spravovali náš štát a dbali o to, aby naše peniaze boli čo najefektívnejšie použité, tu máme ľudí, ktorí buď z neschopnosti alebo z nečestnosti uzatvárajú obchody, kde my občania prichádzame o milióny eur. Táto kauza spoločne s ďalšími veľkými kauzami, ktoré vyplávali na povrch počas posledných dní, poukazujú na to, že sa nejedná o ojedinelý jav, ale o systémovú chorobu správy vecí verejných. V tomto prípade jej počiatok siaha do roku 2008, teda pár dní pred zverejnením konečného kurzu prevodu korún na euro, keď sa vtedajší minister financií a súčasný minister dopravy Ján Počiatek vybral na výlet do Monaka. Ako viete, zastavil sa aj na jachte finančnej skupiny a o pár dní na to zarobila táto skupina veľké peniaze na obchodoch s korunou, pri ktorých by jej poznanie konečného kurzu, jej poznanie konečného kurzu zabezpečilo istý zisk. Ján Počiatek vtedy argumentoval politickou neskúsenosťou. Ja tu vidím skôr prvý príznak choroby systému – integrita predstaviteľov verejnej správy. Môžeme mať akokoľvek dobré zákony, kontrolné inštitúcie, fungujúcu políciu, ak však na čelo štátu a do dôležitých riadiacich funkcií posadíme ľudí, ktorí nevedia, čo integrita a česť znamenajú, donekonečna budeme riešiť také kauzy a jedného po druhom odvolávať ministrov a vrcholových predstaviteľov štátu. Minister Počiatek dostal za svoj výlet od predsedu vlády žltú kartu. Predseda vlády vyslal varovný signál, no myslím si, že minister Počiatek mal už vtedy dostať červenú kartu. A nielen minister Počiatek. Červenú kartu spolu s ním mali dostať aj všetky firmy, ktoré vykazujú známky korupčného správania alebo príživníctva na štáte. Nášmu štátu, a teda nám všetkým by sme ušetrili milióny eur. Ako som povedala, na Slovensku sú takéto pochybenia už systémovým a systematickým zlyhaním. Jednotlivé kauzy, ktoré občas vyplávajú na povrch, v posledných týždňoch sa naozaj rozmnožili, sú len špičkou ľadovca. Tou viditeľnou špičkou ľadovca a pri troche šikovnosti aj merateľnou špičkou ľadovca. Nepotrebujeme mať veľa škôl, aby sme pochopili, aká nevýhodná je pre nás zmluva s firmou Paywell, ktorá si účtuje od štátu, teda od nás daňových poplatníkov, za spracovávanie platieb viac ako 6 %, keď za podobné služby si banky účtujú menej ako 2 %. Nepotrebujeme mať ani doktorát, aby sme pochopili, aké nevýhodné je pre nás elektronické mýto ako celok, keď si firma SkyToll z objemu vybraných prostriedkov ponecháva 75 %, tak ako tomu bolo minulý rok, keď v Nemecku si dodávateľ podobného systému za túto službu účtuje od štátu len okolo 11 %. A takto by sa mohlo pokračovať ďalej. No ako som povedala, tieto kauzy sú len viditeľným symptómom. To, čo nevidíme, je zlyhanie celého systému, keď sa strácajú ako v čiernej diere ďalšie a ďalšie zdroje a v súlade so zákonom, ako to tu bolo už viackrát povedané. Ale určite nie v súlade s verejným záujmom. A tieto ostávajú stále neodhalené. Odvolávanie ministra Počiatka, ako aj odvolávanie ďalších ministrov však riešia aspoň jednotlivé pochybenia, na ktoré sme vďaka úsiliu mnohých čestných ľudí prišli, a podotýkam, že vďaka úsiliu čestných ľudí. Žiaľ, tieto pochybenia neodhalili ani kontrolné, ani dozorné orgány, ktoré si z našich daní platíme, a nie malými sumami, a ktoré tu majú v náplni a v popise práce. Chcela by som však hovoriť aj o protiklade korupcie, a teda o nejakej integrite. Odhaľovanie korupcie je len dobiehaním niečoho a stále sme len o krok za. Je veľmi dobré, že hovoríme o firme Paywell. No podotýkam, že zmluva je podpísaná a biznis sa s vysokou pravdepodobnosť rozbehne. Tiež je dobré, že dnes vieme posúdiť obrovskú nevýhodnosť elektronického mýta pre štát, no o tieto prostriedky prichádzame už 5 rokov a niekto z nich už 5 rokov aj profituje. My potrebujeme na Slovensku vytvoriť konzistentnú etickú infraštruktúru, kde by sme vedeli vopred identifikovať slabé miesta v systéme a predchádzať im. Základom tejto etickej infraštruktúry je aj to, aké hodnoty politici a predstavitelia správy veci verejných vyznávajú a ako ich napĺňajú v praxi. Teraz nehovorím o politickej rétorike. Politická rétorika a realita sú dve rozdielne veci. Príklad týkajúci sa stanovenia etických hodnôt v správe vecí verejných by sme si mohli zobrať napríklad z Fínska. Fínsko začalo pracovať pred viac ako desiatimi rokmi na zlepšení hodnôt a etiky vo verejnej správe. Ako základ fungovania štátu si stanovili nasledujúce hodnoty: efektivitu, kvalitu a silnú expertízu, princíp služby, transparentnosť, dôveru, otvorenosť, rovnosť, nezávislosť, nestrannosť a zodpovednosť. Za každou hodnotou bol aj balíček konkrétnych opatrení, ktoré Fínsko uviedlo do praxe. Keď hovoríme o hodnotách a ich reálnom uplatňovaní v politike a v správe vecí verených, môžeme povedať, že pri tomto tendri pán minister zlyhal v každej z nich. V efektivite, kvalite, netransparentnosti, nestrannosti a v konečnom dôsledku aj zodpovednosti. Je nemysliteľné, aby minister Počiatek tento výrazne predražený tender obhajoval a tvrdil, že všetko je v poriadku. Ako k tomu prídu občania, keď namiesto 2 % budú platiť viac ako 6? Čiže z nášho vrecka zaplatíme o 80 mil. eur viac, ako keby bola súťaž skutočne férová. A ešte záverečné slovo k férovej súťaži, o ktorej je toto celé odvolávanie. Firma Fleetpay, ktorá v súčasnosti platby palivovými kartami overuje, si pýta viac ako 6 % z každej platby. K zákazke sa dostala bez akejkoľvek verejnej súťaže, iba na základe rozhodnutia spoločnosti SkyToll. Európska komisia nás donútila spraviť riadne verejné obstarávanie na výber dodávateľa. A ako tento výber dopadol? Podmienkou v rámci verejného obstarávania bolo, že sa môže zúčastniť len spoločnosť, ktorá za rok spracovala transakcie palivovými kartami v objeme minimálne aspoň 100 mil. eur. Túto podmienku u nás na Slovensku spĺňala vlastne len firma Fleetpay. Na porovnanie: ani najväčší vydavateľ palivových kariet na Slovensku CCS Slovenská spoločnosť pre platobné karty túto podmienku nespĺňal. Jeho klienti kartami zaplatili za tovar len, v úvodzovkách len, okolo 35 mil. eur. Národná diaľničná spoločnosť v gescii ministra Počiatka tak v podstate zabezpečila monopol firme Fleetpay v tomto verejnom obstarávaní. Bez referencií a spolupráce s Fleetpay sa do verejného obstarávania nemohol zapojiť nik iný. Zahraničné firmy asi nebudem spomínať, tie sa už poučili, ako u nás férová, v úvodzovkách férová, súťaž vyzerá. Pokiaľ ide o pozadie, toto je notárska zápisnica (rečníčka zobrala do rúk materiál, ukazujúc ho plénu), z ktorej vyplýva, že pri založení Fleetpay zastupoval jedného z dvoch akcionárov pán Andrej Farkaš. Osoba s rovnakým menom je právnikom spoločnosti Eco Invest, kde je prezidentom Milan Fiľo, a osoba s rovnakým menom zastupovala akcionárov aj jednej zo spoločností, ktorá vlastnila firmu SkyToll, teda elektronické mýto. A sme zas tam, kde sme boli. Náš skutočný majetok si delí pár oligarchov. Pán minister, vy ste boli poverený ľuďmi, aby ste bol dobrý hospodár a spravodlivo nastavoval zverené ministerstvo. Vy sa však naozaj správate ako predĺžená ruka oligarchov a vaše úmysly sú pochybné. Pán minister, už nie je čas vyhovárať sa na politickú neskúsenosť, a preto si myslím, že veľmi opodstatnene vás tu žiadame, odstúpte. Ďakujem pekne.